Botsing op N11 eis man, vrou en 2 kinders | Netwerk24
Deur Cheréne Pienaar 13 Augustus 2019 22:39
Vier mense, onder wie twee kinders, is Dinsdagmiddag dood in ’n grusame ongeluk op die N11 in Mpumalanga toe ’n vragmotor en ’n motor tromp-op gebots het.
Moeti Mmusi, woordvoerder van Mpumalanga se departement van gemeenskapsveiligheid, sê die ongeluk het omstreeks 15:30 sowat 12 km buite Ermelo op pad na Hendrina gebeur.
Die vragmotor het gevaarlike goedere vervoer, sê hy.
Russel Meiring, ER24-woordvoerder, sê die wrak van die gesinsmotor was in die middel van die pad en die vragmotor het langs die pad tot stilstand gekom.
“Paramedici het ’n vrou vasgekeer in die motor sien lê terwyl ’n man en drie kinders buite die voertuig in die pad gelê het.”
Die man, vrou en ’n seun van ongeveer tien jaar oud, is op die toneel dood verklaar.
Twee ander kinders, ’n seun en ’n meisie, is op die toneel ondersoek en in ’n kritieke toestand na ’n hospitaal gebring, maar die meisie is onderweg daarheen dood.
Geen verdere besonderhede is nog bekend nie. Die polisie was op die toneel.
Mmusi sê motoriste wat tussen Hendrina en Ermelo via die N11 ry, moet alternatiewe roetes tussen die twee dorpe gebruik, want die pad is gesluit.